A son za mês che e je in vore
une discussion, dispès interessante, su cemût che la “cuistion furlane” e pues
cjatâ une espression a nivel politic.
Un prin pas al è stât chel di
ricognossi che un moviment unitari, che al tiri dentri eletôrs e esponents di
cualsisei posizion politiche, cun in comun l’amôr pal Friûl e pe lôr identitât,
nol varès vût risultâts e che invezit di unî, al sarès restât debil e/o dividût,
cemût che al jere dimostrât de storie dal Moviment Friûl e dai partîts che a àn
cirût di cjapâ il so puest.
La prove dal Moviment Friûl
di tornâ in cjamp in chestis ultimis elezions, che e je lade strucje, e je une
conferme empiriche che no lasse plui nissun dubi su la coretece de leture che e
viôt la inadeguatece dal “partît di racuelte”.
Cussì e je stade in gjenerâl une
polarizazion des personis impegnadis a nivel politic par une idee di Friûl (la
gjenericitât de espression e je volude) che, magari dopo cualchi inciertece, si
son plaçadis a centriçampe o a centridiestre.
A centriçampe si è formulât
il progjet di Un Friûl Diferent, che si è impegnât prin di dut a dâ
dongje ideis, resonaments e personis par cjatâ rispuestis gnovis e
progressistis ae “cuistion furlane”. Un Friûl Diferent nol à formât une
liste par presentâsi aes elezions, ma si è confrontât cu la candidade
presidente de Regjon Serracchiani, firmant cun jê un document di acuardi, al à
partecipât ae campagne eletorâl cun incuintris publics e al à sostignût in
particolâr siei fondadôrs che a jerin candidâts in partîts dal centriçampe (in
particolâr Cristiano Shaurli, Angelo Tomasin e Lorenzo Croattini).
A centridiestre il panorame
“furlanist” al è stât plui articolât, soredut a nivel des elezions provinciâls
di Udin:
- il MAF/Identitât e
Inovazion al à strent un acuardi cui candidâts di centridiestre: par Tondo
in Regjon, confluint te liste Autonomia responsabile, par Fontanini in
Provincie, cun liste proprie;
- la Lega Nord e à
presentât diviers candidâts cuntune fisionomie politiche “furlaniste”;
- il Front Furlan, che
nol à vût la fuarce par presentâsi aes regjonâls e ae fin nol à acetât di
aleâsi cun Tondo o cun Un’altra regione, al è rivât a presentâsi di
bessôl tes elezions provinciâls di Udin.
Cheste situazion, di une
bande e mostre fûr di ogni dubi la impuartance di un eletorât moderât sensibil
ae cuistion furlane, tant che ancje un candidât antifurlan come Tondo al à
cirût di riclamâ i chei vôts cu la liste “furbe” Autonomia responsabile,
formade in part di autonomiscj dal MAF, in part di fedêi a Tondo cence nissune
credibilitât in fat di autonomisim; di chê altre bande e mostre che a son
dificoltâts tal meti dongje un moviment furlan conservadôr moderât che al vedi
une capacitât di organizazion politiche e di elaborazion di une concezion clare
e atuâl di Friûl.
Di fat la clarece di ideis e
di propuestis e je stade dispès sacrificade ae tatiche eletorâl, cualchi volte
intivant un bon sucès, cualchi altre puartant al faliment.
Il MAF/Identitât e
Inovazion al jere sigûr di no vê la fuarce di tirâ sù lis firmis par
presentâsi aes regjonâls, duncje, valutant che al varès vinçût Tondo, al à
acetât une aleance, che però e à dât al eletorât un messaç incoerent: intant
che al è di preseâ il sfuarç di formulazion di une linie politiche furlane
conservadore, fat tai ultins agns di Identitât e Inovazion, si pues dome che
restâ disorientâts de aleance cun Tondo, che, di lâ de sô pratiche politiche
sotane ai interès centraliscj, in campagne eletorâl al à cjapât posizion
cuintri de autonomie dal Friûl – VJ in favôr de macroregjon padane e al à
declarât a clâr che lis normis di tutele de lenghe furlane a son “una cazzata”.
Ancje a nivel provinciâl il MAF/Identitât
e Inovazion al è restât vitime dal so taticisim: pûr sostignint Fontanini,
che al à une credibilitât autonomiste une vore plui alte di chê di Tondo, e
cundut che al vedi intivât la aleance cul vincidôr, il MAF/Identitât e
Inovazion al à vût un risultât eletorâl falimentâr (2,07%, penultin dai partîts,
plui alt dome di Chiudiamo la Provincia – Scelta adesso). In efiets al à
zovât dal sigûr a Fontanini, dantji une “conferme” di furlanetât, buine soredut
par contrastâ la menace dal Front Furlan, ma nol à racuelt vôts: di fat
i eletôrs “furlaniscj conservadôrs sodisfats” a àn votât il partît di
Fontanini, vâl a dî la Leghe, invezit i eletôrs “furlaniscj conservadôrs
insodisfats” a àn votât Front Furlan.
In definitive il MAF/Identitât
e Inovazion, cundut che al sedi il moviment di centridiestre che tai ultins
agns al à lavorât di plui par dâsi une struture e ancje un furniment ideâl, al
è restât vitime di sieltis tatichis faladis.
La Lega Nord, feride a
muart dai scandui dal partît centrâl e di une parabule che aromai e dimostre il
faliment dai obietîfs che le vevin fate nassi, e je rivade a tignî bot e a
restâ presinte: il merit al è in buine part te sielte di candidâts une vore
leâts al teritori, che a àn fat une campagne eletorâl cence scjas, rivant però
a fâ valê la lôr imagjin e credibilitât. La tatiche di “bas profîl” e je stade
juste, par vie che ju à premiâts salacor di plui di ce che e varès fat une
condote plui agressive, che ju varès obleâts a dâ un grum di justificazions in
plui. Di fat i “furlaniscj” che a son te Leghe si cjatin intune posizion
delicade, dal sigûr di eterodossie rispiet al leghisim milanocentric e di
incoerence, viodude la incompatibilitât tra macroregjon padane e autonomie dal
Friûl.
In struc, ancje se il
risultât al è stât chel mancul piês, si pues previodi che la Leghe e ledi al
mancul, scjafoiade de crisi che e tocje ducj i partîts talians e, ca di nô, de
inconsistencis des sôs rispuestis ae “cuistion furlane”: i esponents “furlaniscj”
che cumò a son te Lega Nord a varan di cirî stradis gnovis e plui
coerentis par lâ indevant.
Il Front Furlan, dopo di une schirie di “relazions pericolosis” cun MAF/Identitât
e Inovazion e soredut cun Un’altra Regione, al è il sogjet politic
che al à cjatât la posizion “furlaniste” di centridiestre plui coerente, in
contestazion cuintri dai aministradôrs in cjarie. Il risultât tes provinciâls
di Udin (5,44%), che al puarte in consei il candidât Federico Simeoni, al è dal
sigûr positîf, ma al rapresente ancjemò dome une piçule part dal potenziâl dal
eletorât “furlanist conservadôr”.
In contrast cul risultât
positîf, si scuen notâ che tra dutis lis fuarcis viodudis fin cumò e je chê cun
mancul organizazion e cuntune elaborazion mancul madure de “cuistion furlane”.
Lis prospetivis de politiche
pal Friûl a passin par une strade di çampe, là che si à di passâ de fase di
elaborazion concetuâl e di poie a chê di organizazion di une vere fuarce
politiche, presinte in maniere capilâr tal teritori, e par une strade di
diestre, che e à di lassâ indaûr i episodis de tatiche par cjatâ un insuazament
sedi teoric che organizatîf plui crodibil.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn